Twaalf sterf in gru-botsing in NoordwesArgieffoto Foto: memyselfaneye (Pixabay) Kol. Sabata Mokgwabone, polisiewoordvoerder van Noordwes, het gesê die trompopbotsing het omstreeks 17:00 op die Vryburg-Ganyesapad plaasgevind. “Volgens die inligting wat ons in hierdie stadium beskikbaar het, het ’n Chevrolet Captiva met tien insittendes met ŉ Toyota Hilux met drie insittendes reg van voor gebots,” het hy gesê. “Die drie volwassenes en sewe kinders wat in die Captiva was, is almal op slag dood. Twee volwassenes in die Hilux is ook op die toneel dood terwyl ŉ 10-jarige seun kritieke beserings opgedoen het.” Volgens Mokgwabone was die tien mense in die Captiva almal familie wat op pad was na die onthulling van ŉ oorlede familielid se grafsteen. Hy kon nie bevestig of die persone in die Hilux familie van mekaar was nie. “Ons sukkel nog om die oorledenes te identifiseer en daarom kan ons nog geen name bekendmaak nie. Sodra al die naasbestaandes ingelig is, sal ons meer inligting kan gee,” het hy gesê. Teen Donderdagmiddag was die beseerde seun nog in ŉ ernstige, maar stabiele toestand in die hospitaal. ‘n Saak van strafbare manslag word ondersoek.